‘Skelm’ buffelverkoper uiteindelik vasArgieffoto (Foto: hbieser, Pixabay) Die Limpopo-polisie het Donderdag ŉ man, in sy 40’s, in hegtenis geneem wat glo al ŉ geruime tyd gesoek is in verband met verskeie bedrogsake wat verband hou met kammabuffelverkope. Kol. Ronel Otto, voormalige provinsiale polisiewoordvoerder, het in Junie verlede jaar aan Maroela Media gesê ŉ man wat hom as ene Jaco Opperman voorgedoen het, adverteer buffels te koop op die internet. “Mense wat belangstel om buffels te koop moet dan ŉ deposito in ŉ bankrekening inbetaal en nadat die geld inbetaal is, verdwyn die verkoper,” het Otto gesê. Die verdagte het na bewering ook onder die name Tinus Rassie Ras, Kobus Kruger en Rodney Enslin “sake” gedoen. Lt.kol. Moatshe Ngoepe, huidige provinsiale polisiewoordvoerder van Limpopo, het Vrydag aan Maroela Media bevestig ŉ man is in verband met bedrogsake in hegtenis geneem. “Die man is in Witbank in Mpumalanga in hegtenis geneem ná ŉ lang soektog deur die Modimolle- (Nylstroom-) polisie. In dié stadium word die man verbind met ŉ aantal bedrogsake in Midrand in Gauteng en Lephalale (Ellisras). Die man se ware identiteit kan bevestig word sodra hy in die Modimolle-landdroshof verskyn. Die polisie se ondersoek duur voort. Mense wat vermoed hulle is deur die verdagte ingeloop, word versoek om sers. Amanda Rossouw by die Modimolle-speurdiens by 071 133 8524 te bel.